Turun metsäverkostoselvitys

#**Yleistä**
Metsäverkostoselvityksen ensisijainen tarkoitus on osoittaa Turun alueen metsien ja puustoisten alueiden metsäekologisen verkoston nykytila. Metsäverkosto koostuu metsäverkostoalueista, niiden välisistä ekologisista yhteyksistä sekä yhteyksien toimivuutta ja kehityskelpoisuutta kuvaavista merkinnöistä. Metsäverkostoalueet eri luokkineen osoittavat metsien ja puustoisten alueiden suurpiirteistä sijaintia nykytilassa, ja metsäverkostoalueet toimivat taustana metsäverkoston yhteyksille. Selvityksessä on nostettu esiin yhteyksien aukkokohtia ja katkeamiselle alttiita kohtia, ja lisäksi on osoitettu yhteyksien tulevaisuuden kehittämisen kannalta selvitettäviä kohtia. Metsäverkostoselvitys valmistui kesällä 2022, ja aineistoa päivitetään kohteittain tarpeen mukaan. 

##Selvityksessä käytetyt merkinnät

###Metsäverkostoalueet
Metsäverkostoalueet osoittavat nykyään olemassa olevan puuston suurpiirteellistä sijaintia ajantasaista asemakaavaa noudatellen. Metsäverkostoalueet on jaettu maanomistuksen mukaan kolmeen tyyppiin: kaupungin omistamat, yksityisomisteiset sekä vuokratut alueet. Metsäverkostoalueet on luokiteltu alueen laajuuden ja metsän luonteen perusteella neljään luokkaan. Luokittelu on sama jokaisessa maanomistustyypissä.

*Ydinmetsät* ovat laajimpia ja yhtenäisimpiä metsäalueita. Ne muodostavat metsäverkoston perustan, ja metsäverkoston yhteydet kulkevat usein ydinmetsiä kohti. *Metsät ja metsiköt* ovat pinta-alaltaan ydinmetsiä pienempiä, ja niissä esiintyy metsän kerroksellinen rakenne ja aluskasvillisuus. Metsät ja metsiköt ovat monin paikoin erittäin tärkeitä metsäverkoston osia. *Puustoiset puistot* -luokkaan kuuluu rakennettujen puistoalueiden puustoisia osia, ja ne muodostavat erityisesti tiiviisti rakennetuilla kaupunkialueilla tärkeitä metsäverkostoyhteyksiä. *Puustoiset tukialueet* ovat metsiköitä pienempiä, ja tukialueilta usein puuttuu metsäkasvillisuus. Esimerkiksi suurin osa pihapuustoista sekä joutomaille syntyneet puustoiset alueet on määritelty tässä puustoisiksi tukialueiksi.

###Puurivit
Puurivit ovat yksittäisten puiden rivejä, ja niitä on merkitty erityisesti sellaisiin kohtiin, joissa puurivit liittyvät osaksi metsäalueiden verkostoa. Nykyään olemassa olevat puurivit jaetaan maanomistuksen mukaan kaupungin mailla, yksityisillä mailla ja vuokratuilla mailla sijaitseviin puuriveihin. Niiden lisäksi on osoitettu omalla merkinnällä asemakaavoitettuja, tulevaisuudessa toteutettavia puurivejä.

###Yhteydet
Metsäverkoston yhteydet kuvastavat puustoisia reittejä, joita eliölajit voivat käyttää metsäalueelta toiselle siirtyessä. Näin ollen yhteydet osoittavat metsäalueiden ekologisen verkoston.  Yhteydet jaetaan maanomistuksen mukaan kaupungin mailla sijaitseviin sekä yksityisillä tai vuokratuilla mailla sijaitseviin yhteyksiin. Lisäksi ne jaetaan yhteyden ekologisen painoarvon perusteella kolmeen luokkaan. Luokittelu on sama molemmissa maanomistusluokissa.

*Runkoyhteydet* ovat kaikkein tärkeimpiä metsäisiä yhteyksiä. Runkoyhteydet muodostavat metsäverkoston perustan liittämällä metsiä ja ydinmetsiä toisiinsa. *Alueelliset yhteydet* liittävät runkoyhteyksiä toisiinsa, kulkien yleensä hieman pienempiä metsiä pitkin. Alueelliset yhteydet ovat paikoitellen, kuten kaupungin keskustan lähialueilla, hyvinkin tärkeitä metsäverkoston toimivuudelle. *Paikalliset yhteydet* ovat muita yhteyksiä täydentäviä yhteyksiä, ja ne kulkevat tyypillisesti kapeita puustoisia käytäviä pitkin tai ovat muuten ekologiselta laadultaan hieman heikompia kuin alueelliset yhteydet. Paikalliset yhteydet ovat paikallisella tasolla merkittäviä, ja ne usein muodostavat metsäverkoston tärkeitä osia.

###Estevaikutukset
Estevaikutus-merkinnät osoittavat yhteyksien katkeamispisteitä, ja näin ollen ne kuvastavat yhteyksien toimivuutta. Estevaikutukset jaetaan vaikutuksen laajuuden mukaan kolmeen luokkaan: 

* Erittäin voimakas estevaikutus (40–60 metriä)
* Voimakas estevaikutus (20–40 metriä)
* Kohtalainen estevaikutus (10–20 metriä).

###Erityistä huomiota vaativat kohteet
Erityistä huomiota vaativat kohteet ovat yhteyksien kriittisiä ja katkeamiselle alttiita kohtia. Näissä kohteissa on usein esimerkiksi pienellä alueella useita eri maanomistustyyppejä ja/tai suuri määrä estevaikutuksia.

##Lähteet
Metsäverkostoalueet on tuotu ja muokattu osittain Turun kaupungin kunnossapidon hallinnoimista metsäkuvioaineistosta sekä Metsäkeskuksen avoimista metsävarakuviot -aineistoista 4/2022 (CC BY 4.0 -lisenssi). Pienempiä metsä- ja puustoisia alueita on digitoitu manuaalisesti mm. ilmakuvien ja Metsäkeskuksen latvusmallin pohjalta. Arvometsäalueet on koostettu suoraan Turun kaupungin ympäristönsuojelun aineistoista, Turun kaupungin kunnossapidon metsäkuvioaineistosta sekä Metsäkeskuksen metsäkuvioaineistoista. Yhteydet ja niitä täydentävät tasot on määritelty metsäalueiden pohjalta, nojautuen myös mm. ympäristönsuojelun aineistoihin sekä kaavoihin.

Organization: Turku